ועדת הכלכלה, כנסת 17, פרוטוקול מספר 111, 2006-11-27 10:00

גלעד ארדן: בוקר טוב לכולם.

גלעד ארדן: אני פותח את ישיבת הכלכלה.

גלעד ארדן: על סדר היום שלושה נושאים שכולם עוסקים בתחבורה הציבורית במדינת ישראל.

גלעד ארדן: 1.

גלעד ארדן: הצעה לסדר היום שהניח אותה חבר הכנסת שמואל הלפרט בנוגע להתנהלות חברות המונופול בתחבורה הציבורית, ביצוע הפרטה ושיטת המכרזים והתמלוגים.

גלעד ארדן: 2.

גלעד ארדן: פנייתו של חבר הכנסת גפני בנוגע לניסוי של משרד התחבורה להעניק הנחות לסטודנטים בתחבורה הציבורית.

גלעד ארדן: 3.

גלעד ארדן: פנייתו של חבר הכנסת יעקב מרגי בנוגע להפרטה של קווי אגד ברחבי הארץ.

גלעד ארדן: הייתה פנייה של מספר אזרחים אלי, אל חבר הכנסת כחלון ואל הייעוץ המשפטי של הכנסת שביקשו מאתנו לפסול את עצמנו מלהשתתף או לנהל את הדיון.

גלעד ארדן: טענת הפונים הייתה שלי ולחבר הכנסת כחלון יש קשרים אישיים מובהקים עם חברת אגד.

גלעד ארדן: לאחר שהבהרתי את מהות קשריי או יחסיי עם גורמים בתוך חברת אגד, התבשרתי שאין שום מניעה משפטית שאני אנהל את הישיבה.

גלעד ארדן: מעבר לעובדה שבאגד ישנם חברי מרכז ליכוד וחברי ליכוד כמו שיש כמעט בכל גוף מסחרי או חברה ברחבי מדינת ישראל, אין לי שום קשרים מיוחדים, ואם פנייה כזו תתקבל, הרי שרובנו כאן בישיבה לא נוכל לנהל אותה.

גלעד ארדן: אם למישהו יש השגות על הקביעה הזאת, הוא מוזמן לפנות לגורמים משפטיים שאחראים לנושא הזה.

גלעד ארדן: מכאן ואילך אנחנו ננהל את הדיון בצורה עניינית, כפי שתמיד עושים בוועדת הכלכלה.

גלעד ארדן: נמצאים אתנו כאן תלמידים מתיכון בן-גוריון בפתח-תקווה ואם יש לכם מה לומר לוועדה, אאפשר לכם.

שמואל הלפרט: אדוני היושב-ראש, בתחבורה הציבורית נוסעים מדי יום ביומו מיליון ו-750 אלף אנשים.

שמואל הלפרט: עבורם התחבורה הציבורית היא מצרך קיומי ודרושה רה-אורגניזציה בכל נושא התחבורה הציבורית במדינת ישראל.

שמואל הלפרט: מספר הנוסעים בתחבורה הציבורית ירד בשנים האחרונות בצורה מאוד משמעותית ואני אומר גם מדוע, לאו דווקא בגלל שרמת החיים עלתה ואנשים נוסעים ברכב פרטי.

שמואל הלפרט: במדינות העולם, באירופה ובארצות הברית, חלק גדול מהציבור שיש לו רכב פרטי מעדיף להשתמש בתחבורה הציבורית כי התחבורה הציבורית עונה על הדרישות, נותנת שירות טוב, מחיר סביר וכולי.

שמואל הלפרט: אמרתי שדרושה רה-אורגניזציה ואני חושב שהיא דרושה בשלושה תחומים: בתחום השירות, קווים ייעודיים והתעריפים.

שמואל הלפרט: בנושא השירות.

שמואל הלפרט: זה לא סוד שאנשים נאלצים לחכות בתחנות מעל ומעבר ממה שמקובל ברחבי העולם.

שמואל הלפרט: חצי שעה, שלושת-רבעי שעה.

שמואל הלפרט: אין יום שישי אחד או מוצאי-שבת אחד שאני לא מקבל עשרות טלפונים מאנשים שמספרים לי שמשפחות עם שבעה ושמונה ילדים נאלצות לחכות לאוטובוס במשך חצי שעה ואפילו שלושת-רבעי שעה וזה קורה בגשם שוטף.

שמואל הלפרט: התפרסם בעיתון שבית המשפט קנס את אגד בעשרים אלף שקלים בגלל איחור אוטובוס ב-15 דקות.

שמואל הלפרט: השופט טוען שהקנס עדיין נמוך וגורס כי לאנשים יש זכות לתכנן את זמנם.

שמואל הלפרט: אומר השופט שזמנו של הציבור אינו הפקר, אפילו דקה מזמנו, והוא קורא לאנשים להתלונן.

שמואל הלפרט: הוא ציין כי רבים מהמשתמשים הם ילדים, קשישים, סטודנטים, חיילים, כאלה שאין ידם משגת להשתמש בכלי רכב פרטי או במונית.

שמואל הלפרט: אוטובוסים שאמורים לצאת לפי לוח זמנים, לא יוצאים בלוח זמנים זה.

שמואל הלפרט: לפי בקשתנו ערך משרד התחבורה בדיקה בקו 350, אשדוד-בני-ברק, והסתבר כי מתוך 180 אוטובוסים שהיו אמורים לצאת באותו שבוע לפי לוח הזמנים של החברה, יצאו רק 120.

שמואל הלפרט: כמעט כל יום אני נוסע באוטובוס ולכן אני מכיר את הבעיות מקרוב.

שמואל הלפרט: קיימת בעיית צפיפות באוטובוסים והצפיפות גובלת לפעמים ממש בפיקוח נפש.

שמואל הלפרט: האוטובוסים יוצאים בבוקר עם תלמידים.

שמואל הלפרט: למשל באוטובוס דו-מפרקי יש 65 מקומות ישיבה אבל באוטובוס כזה נוסעות כ-200 בנות.

שמואל הלפרט: לפני שנה, בחודש אחד, היו שישה מקרי התעלפות של בנות שנסעו באוטובוס וזאת בגלל הצפיפות.

שמואל הלפרט: ברישיון של משרד התחבורה אין הגבלה על מספר האנשים שיכולים לנסוע באוטובוס בעמידה.

שמואל הלפרט: לפני שבוע התפרסם שצעירה בקו 49 בירושלים התעלפה בזמן הנסיעה וזה קרה בגלל צפיפות.

שמואל הלפרט: קווים ייעודיים.

שמואל הלפרט: חלק מהציבור שנוסע בתחבורה הציבורית הוא ציבור דתי וחרדי.

שמואל הלפרט: שמונים אחוזים מהציבור החרדי לא מחזיקים רכב פרטי והם הצרכנים הגדולים של התחבורה הציבורית והם מהווים יותר מחמישים אחוזים מהמשתמשים בתחבורה הציבורית.

שמואל הלפרט: הציבור הזה רוצה לנסוע לפי השקפתו ואורח חייו.

שמואל הלפרט: הוא רוצה לנסוע כאשר במושבים הקדמיים יושבים גברים ובמושבים האחוריים יושבות נשים.

שמואל הלפרט: מדובר רק באוטובוסים שרוב הציבור שנוסע בו הוא ציבור חרדי שנוהג כך לפי הוראת הרבנים, גדולי ישראל, שקבעו שצריכים להיות קווים ייעודיים.

שמואל הלפרט: לפני 16-17 שנים אמרתי שיש הוראה כזאת, זה מה שהציבור שלנו רוצה, הדבר הזה קיים בארצות-הברית, כאשר במושבים הקדמיים יושבים גברים ובאחוריים יושבות הנשים.

שמואל הלפרט: ישנה כוונה להקים קווי תחבורה לאוכלוסייה החרדית ואני הייתי מעדיף שהדבר הזה ייעשה על-ידי אגד שהיא חברה רצינית שאני מעריך אותה.

שמואל הלפרט: אני הייתי מעדיף שהדבר הזה ייעשה בצורה ממלכתית.

גלעד ארדן: כרגע אין קווים ייעודיים.

שמואל הלפרט: יש.

שמואל הלפרט: הבעיה היא שעל כל קו ייעודי צריך לנהל מלחמת עולם.

שמואל הלפרט: פעם זה לא רוצה ופעם זה לא רוצה, פעם אגד אומר שהוא רוצה ומשרד התחבורה אומר שאגד לא רוצה.

שמואל הלפרט: אגד אמר שהוא מוכן, משרד התחבורה אמר שהוא מוכן.

שמואל הלפרט: קו 2 בירושלים שמסיע מדי יום עשרות אלפי אנשים, 95 אחוזים מהאנשים נוסעים מהשכונות החרדיות לכותל.

שמואל הלפרט: אמרתי שיש בקשה לגיטימית, הציבור הזה רוצה לנסוע לפי השקפת עולמו וקיבלתי הבטחה שתוך שבועיים יהיה קו מספר 2א.

שמואל הלפרט: מה רע בזה?

שמואל הלפרט: מי שלא רוצה לנסוע בקו הזה, ייסע עם קו רגיל.

שמואל הלפרט: מי שעומד על כך, והוא מאמין בזה, ייסע עם קו 2א.

שמואל הלפרט: עד היום הזה הדבר הזה לא בוצע.

שמואל הלפרט: למה?

שמואל הלפרט: ככה.

שמואל הלפרט: אין שום הסבר.

שמואל הלפרט: איפה מתבצע הדבר הזה באופן מיידי?

שמואל הלפרט: כאשר מדובר בתחבורה פיראטית.

שמואל הלפרט: היה קו פיראטי שהסיע הסעות מהדרין.

שמואל הלפרט: אגד רצה לחסל את הקו הזה ואז בן לילה היה אישור משרד התחבורה והיה אישור אגד שהפעיל את הקו.

שמואל הלפרט: הנהגים שמסיעים את הנוסעים באגד קיבלו הוראה שהם יהיו משגיחי הכשרות והם יוודאו שייסעו בצורה כזאת.

שמואל הלפרט: משמעות הדבר היא שאם רוצים לעשות את זה, זה אפשרי ואין שום בעיה לעשות זאת אלא שזה עניין של רצון טוב.

גלעד ארדן: זו הייתה יוזמה של אגד שהם ידאגו לכך?

שמואל הלפרט: היה קו פרטי שהסיע אנשים, כאשר במושבים הקדמיים ישבו גברים ובאחוריים ישבו הנשים.

שמואל הלפרט: אגד רצה לחסל את הקו הזה ולכן הוא אמר שהוא יעשה את הקו הזה.

שמואל הלפרט: כדי להבטיח שהקו הזה יפעל למהדרין, ביקשו מהנהגים שהם ידאגו שתהיה הפרדה מוחלטת.

גלעד ארדן: איך הנהג דואג לזה?

שמואל הלפרט: אם האישה מתיישבת במושב קדמי או הגבר במושב האחורי, הנהג ניגש אליו ומבקש לשבת במקום אחר.

שמואל הלפרט: נמסר לי שכך זה מתבצע.

גלעד ארדן: נראה לי מוזר כי לאגד יש עמדה בקשר לחגורות בטיחות של תלמידים והם אומרים שהנהג לא יכול להסתכל בראי כל פעם לראות מה עושים התלמידים כי הוא צריך להיות מרוכז בכביש.

שמואל הלפרט: הנושא האחרון הוא נושא התעריפים.

שמואל הלפרט: בתחבורה הציבורית נוסעת אוכלוסייה מעוטת יכולת.

שמואל הלפרט: מי שיש לו כסף, יש לו רכב פרטי והוא לא משתמש בתחבורה הציבורית.

שמואל הלפרט: עלות הנסיעה בתחבורה הציבורית במדינת ישראל היא גבוהה מאוד.

שמואל הלפרט: קיבלתי מידע ממרכז המידע של הכנסת שטרם הספקתי לקרוא את כל המידע, אבל ממה שהספקתי ראיתי שנאמר ש"יש לציין שחלק מהספקים החדשים הציעו סטנדרטים חדשים בתחום ואכן השימוש בתחבורה הציבורית באזורים האלה עלה באופן ניכר בשל מחיר נמוך ושירות אפקטיבי".

שמואל הלפרט: חברת קונקס למשל, כשהיא התחילה לפעול באשדוד, המחיר ירד שם בחמישים אחוזים.

שמואל הלפרט: הנסיעה בקו אשדוד-תל-אביב עלתה 14 שקלים, אבל עכשיו אפשר לנסוע בשבעה שקלים.

גלעד ארדן: אתה טוען שלא האיצו מספיק את תהליך ההפרטה של התחבורה הציבורית ולכן בהרבה מקומות המחירים עדיין גבוהים והשירות ירוד.

גלעד ארדן: קודם כל, יישר כוח שאני שומע פעם ראשונה חברי כנסת חרדים שתומכים במדיניות ההפרטה.

גלעד ארדן: זה הישג יפה.

משה גפני: אדוני היושב-ראש, אני מציע לא לעסוק בסיס

משה גפני: מאות אלא לדון בכל דבר לגופו.

משה גפני: יש הפרטות טובות ויש הפרטות שהן רעות.

משה גפני: מה שעשה ביבי היה רע, אם לזה התכוונת.

משה גפני: מה שעשה אהרן ברק גם היה רע, אם לזה התכוונת.

גלעד ארדן: השופט פירט מי הן האוכלוסיות שמשתמשות ולכן הוא מתגייס לעזור, הוא לא פירט את הציבור החרדי אלא הוא אמר סטודנטים וחיילים.

שמואל הלפרט: הפרטה היא מאוד פופולארית וזו דרכה של הממשלה להתמודד עם החברות החזקות ביותר.

שמואל הלפרט: באגד עושים הפרטה של שישה-שבעה אחוזים פעם בשבע שנים, פעם בשמונה שנים.

גלעד ארדן: הטענה ברורה.

גלעד ארדן: אני מניח שמשרד התחבורה יסביר, כיוון ששר התחבורה אמר בשבוע האחרון שההפרטה בתחבורה הציבורית נכשלה.

שמואל הלפרט: כאשר נכנסו קווים חדשים, עלות הנסיעה ירדה בדיוק בחמישים אחוזים וזה אומר דרשני.

שמואל הלפרט: שיפור התחבורה הציבורית הוא דבר חשוב מאוד.

שמואל הלפרט: הדבר הזה יביא בצורה משמעותית לגידול במספר הנוסעים בתחבורה הציבורית.

שמואל הלפרט: אנשים יעדיפו את התחבורה הציבורית, במקום לנסוע ברכב פרטי שעולה זמן רב וכרוך בפקקים, זה יוריד את העומס מהכבישים ויצמצם את תאונות הדרכים.

שמואל הלפרט: אני מבקש להוסיף עוד נקודה.

שמואל הלפרט: כאשר חברות פרטיות מתמודדות ומוכנים להסיע בחמישים אחוז פחות מאשר באגד, נוצר מצב שהחברות הזולות מקבלות סובסידיות מהממשלה ולעומת זאת, כאשר החברות החדשות רוצות להתחרות על קווים מסוימים, מבקשים שהן תיתנה תמלוגים כדי לקבל את הקווים האלה.

גלעד ארדן: אני מבקש להתכונן להסביר לנו אחר כך את הנושא הזה שהציג חבר הכנסת הלפרט, שבעיני הוא אחד המרכזיים.

גלעד ארדן: העובדה שחברות שמתמודדות היום נדרשות לשלם תמלוגים, בעצם סכום קבוע כל שנה, בגלל הזכות שניתנה להם להסיע נוסעים שהיא בעצם הפוכה לאינטרס הציבורי.

גלעד ארדן: אם אנחנו רוצים לעודד שירות טוב, מחירים זולים וכמה שיותר נוסעים ייסעו בתחבורה הציבורית, לדעתי האינטרס הציבורי שלנו היה שהם ישלמו איזשהו אחוז מכמות הנוסעים שנוסעים אצלם.

גלעד ארדן: זה צריך להיות כמו שעשינו לפני שנה-שנתיים, אז העברנו חלק משוק התקשורת מתמלוגים לאחוז מסוים.

אופיר פינס-פז: אתה רוצה קווים נפרדים, ייחודיים, ואני שואל אם זה עבר מבחן חוקתי?

אופיר פינס-פז: זה עבר מבחן משפטי?

אופיר פינס-פז: זה עבר בבית-המשפט?

שמואל הלפרט: לא.

שמואל הלפרט: הציבור החרדי היום הוא לא ציבור מסכן וקטן אלא הוא יכול לארגן לעצמו קווי תחבורה פרטיים משלו כך שיוכל להסיע את הנוסעים כפי שהם רוצים.

שמואל הלפרט: הוא יבקש רישיון, הוא יפעיל חברות הסעות שיסיעו את האנשים כפי שהם רוצים לנסוע ואף אחד לא יוכל להכריח אותם לנסוע בצורה אחרת.

גלעד ארדן: יושב-ראש אגד שמע ובהמשך הוא ישיב על הדברים.

גלעד ארדן: אם הוא מפעיל קווים ייעודיים, הוא יענה לך אם זה עמד במבחן משפטי.

גלעד ארדן: אמר חבר הלפרט שאם יספקו לו, טוב, ואם לא יספקו לו, הם יפעילו קווים משלהם.

משה גפני: אדוני היושב-ראש, ההצעה שביקשתי לדון בה היא על התחבורה הציבורית אבל לא מההיבט עליו דובר, אולם על העניין הזה אני חייב לומר משפט אחד.

משה גפני: אני מציע לחבר הכנסת אופיר פינס, וגם לחבריי, לא לחדד דברים כי יש דברים שהחיים הם יותר חזקים מאשר אם מחדדים דווקא כדי להוציא כותרת מהישיבה.

משה גפני: הישיבה הזאת היא ישיבה חשובה והיא חשובה לציבורים גדולים.

משה גפני: אם נוסעים גברים ונשים או לא נוסעים כך, זה לא רלוונטי לענייננו אלא אם כן יש בעיה, אבל אין בעיה.

משה גפני: תנו לחיים לזרום.

משה גפני: אסור לחדד בחברה שלנו בעיות מהסוג הזה, ואני חושב שזה גם לא היה צריך להעלות.

משה גפני: הבעיה האמיתית היא ההפרטה של התחבורה הציבורית וזה הנושא.

משה גפני: אני אומר לכם שאני לא הגעתי לישיבה כאן עם החלטה האם ההפרטה היא טובה או שהיא נכשלה.

משה גפני: אני לא יודע.

משה גפני: אני יכול לומר לכם שיש מקומות שההפרטה היא מצוינת, אבל אני יכול לומר לכם שיש מקומות שההפרטה נכשלה כשלון חרוץ, באופן טוטאלי ולא סתם.

משה גפני: זאת אומרת, אנחנו נמצאים בניגוד מוחלט.

משה גפני: הדוגמה לכך היא שינוי שיטת הממשל.

משה גפני: אומרים שתהיה שיטה כזאת או שיטה אחרת, אבל התברר שהשיטות הן לא רלוונטיות כי השאלה היא מי האנשים שמפעילים את זה.

משה גפני: אם הייתה למדינה הנהגה טובה ואיכותית, שינוי שיטת הממשל לא הייתה רלוונטית.

משה גפני: היא רלוונטית משום שההנהגה לא ראויה.

משה גפני: אנשים צריכים לעשות את עבודתם, אם זה משרד התחבורה, אם אלה חברות התחבורה, אם אלה הרשויות המקומיות, אבל כנראה שיש מקומות שעושים את העבודה טוב ויש מקומות שעושים את העבודה הרבה פחות טוב.

משה גפני: לגבי הנושא שהצעתי לסדר.

משה גפני: אני מבין שלא נמצא כאן נציג משרד האוצר.

גלעד ארדן: נמצא חשב משרד התחבורה.

משה גפני: היו צריכים להיות כאן שלושה נציגים מהאוצר.

לאה ורון: הוזמנו שלושה נציגים ואנחנו בודקים מדוע הם לא כאן.

לאה ורון: גם המפקח על התעבורה הוזמן והוא עדיין לא כאן.

משה גפני: אני מודה על כך שהנושא הזה עלה.

משה גפני: הנושא הזה הוא חשוב.

משה גפני: הוחלט לעשות פיילוט, ניסיון של הוזלת התחבורה הציבורית לסטודנטים בחמישים אחוזים.

גלעד ארדן: זו יוזמה של משרד התחבורה?

משה גפני: זו יוזמה משותפת של משרד התחבורה שקיבל אישור של משרד האוצר.

משה גפני: שאלתי את כל הגורמים הנוגעים בדבר, דיברתי גם עם אריק פלדמן מאגד, גם דיברתי עם יהודה אלבז ממשרד התחבורה, גם דיברתי עם משרד האוצר, והתברר שעם העניין הזה יש בעיה.

משה גפני: ראשית, מה פתאום הוחלט שדווקא במרכז הארץ עושים את הפיילוט?

משה גפני: למה למשל בבאר-שבע לא עושים את זה?

משה גפני: למה לא עושים את זה במקומות שיש סטודנטים שבמקרו מצבם הסוציו-אקונומי נמוך יותר?

משה גפני: דווקא להם צריך לתת את ההנחה בתחבורה הציבורית ולאו דווקא במרכז הארץ.

משה גפני: הדבר השני ששאלתי היה למה דווקא סטודנטים באוניברסיטאות ולמה לא סטודנטים או סטודנטיות שלומדים במגזר החרדי?

משה גפני: כאשר המגזר החרדי, כפי שאמר חברי הרב הלפרט, הוא הנוסע המרכזי בתחבורה הציבורית.

משה גפני: אגב, זה פיילוט מצוין, זה נושא מצוין לסטודנטים במרכז הארץ, כי זה גם יעודד לנסוע בתחבורה הציבורית וגם ההנחה המשמעותית שניתנת בנסיעות הללו היא מאוד רצינית.

גלעד ארדן: ההנחה ניתנת לסטודנט באשר הוא סטודנט.

גלעד ארדן: אין קשר לשירות צבאי.

גלעד ארדן: זאת אומרת, בחור שלא עשה צבא, גם כן זכאי להנחה.

משה גפני: אני בעד זה שייתנו רק ליוצאי צבא, אבל אז אבשלום וילן לא יסכים.

משה גפני: זה לא יעמוד במבחן בג"ץ.

משה גפני: בשביל זה יש לנו בית משפט בישראל.

משה גפני: תיכף אני אומר את מי אני מאשים בעניין הזה.

משה גפני: אני בדקתי עם אגד ובדקתי עם משרד התחבורה.

משה גפני: אני לא אדבר בשמם, אבל שם לא נתקלתי בהתנגדות.

משה גפני: אני לא אדבר בשמם משום שאם אני אומר מה שהם אמרו לי, יהיו להם אחרי כן בעיות ולכן אני לא אומר מה שהם אמרו לי.

משה גפני: החשב של משרד התחבורה הוא מצוין והכול בסדר, אבל הוא איננו קשור לעניין הזה מכיוון שמדובר באגף התקציבים במשרד האוצר.

משה גפני: לכן היה חשוב שיהיו כאן נציגי האוצר.

משה גפני: משיחות שהיו לי, התברר שמשרד האוצר מתנגד מכל וכל.

גלעד ארדן: מאיזה סיבה?

משה גפני: הוא אמר שאת זה הוא אישר ומשהו אחר הוא לא מתכוון לאשר.

משה גפני: יש אנשים שיותר זקוקים לתחבורה הציבורית ויש כאלה שפחות זקוקים, אבל אם אנחנו מסתכלים בגדול, אם הייתה ראייה של משרד האוצר לסייע לאלה שלומדים שמצבם הסוציו-אקונומי נמוך, זה לא קורה כך.

גלעד ארדן: כמה זמן יתקיים הפיילוט?

משה גפני: אני חושב שנה.

משה גפני: מה שקרה הוא שמשרד האוצר אפילו לא נעמד על רגליו האחוריות אלא הוא ישב על הכיסא ולא קרה שום דבר.

משה גפני: משרד האוצר אמר שהוא לא מאשר מעבר לזה.

משה גפני: זאת אומרת, המדיניות הזאת היא לסייע לחזקים ולא לסייע לחלשים.

משה גפני: לא לסייע לערי הפיתוח, לא לסייע לפריפריה.

גלעד ארדן: פיילוט זה פטנט טוב.

גלעד ארדן: אפשר לעשות פיילוט לעשר שנים ואז לראות אם זה עודד את השימוש בתחבורה הציבורית.

משה גפני: נכון.

משה גפני: בחוק ההסדרים תמיד בא האוצר ואומר שהוא דוחה את ביצוע החוק לעוד שנתיים, לעוד חמש שנים, לעוד עשר שנים, וכך הוא אף פעם כמעט לא מבטל אלא דוחה את החוק.

משה גפני: אני סבור שההחלטה הזאת היא החלטה לא ראויה, לא נכונה, לא מוסרית, והיא בהתאם למדיניות המתמשכת כבר כמה שנים של משרד האוצר של לעזור לחזקים ולפגוע בחלשים.

משה גפני: מתברר שמי ששולט אלה הם הפקידים באוצר.

משה גפני: אני דורש שהניסוי הזה יורחב וייעשה גם בפריפריה, בערי הפיתוח, ויוחל גם על אלה שלומדים לאו דווקא באוניברסיטאות.

קריאה: אתה לא מציע לבטל אותו.

משה גפני: אמרתי בתחילה שהניסוי הוא מצוין אבל הוא נעשה באוכלוסיות כאלה שלהן זה פחות חיוני.

גלעד ארדן: אתה מציע להרחיב.

משה גפני: בדיוק.

שמואל הלפרט: שני שרי תחבורה אמרו לי שהם תומכים בהרחבה עליה מדבר חבר הכנסת גפני.

גלעד ארדן: השרים תמיד תומכים.

גלעד ארדן: האוצר הוא תמיד הבעיה.

גלעד ארדן: אין שר שלא יתמוך בעזרה לאוכלוסייה מסוימת, בתנאי שהאוצר יתקצב את זה.

משה גפני: מה שמעניין שלמשרד האוצר יש תקציב לכך.

גלעד ארדן: למרות כל הרשעות אצל הפקידים באוצר, אחרי המלחמה אנחנו יכולים לשבת בסבסוד נוסף של פיילוטים וכולי.

משה גפני: מה הבעיה?

משה גפני: הם לא ממגנים את בתי הספר בשדרות ואז יש כסף.

יעקב מרגי: את ההצעה לסדר שלי הגשתי לגבי אגד, אבל אתייחס קודם לבעיית התחבורה הציבורית במגזר הציבורי.

יעקב מרגי: צריך לעשות עבודת מחקר על מה שקורה בתחבורה הציבורית במגזר החרדי ואז תוצג תמונה אמיתית שתראה את רמת הרווחיות ביחס הפוך לטיב השירות שניתן לאוכלוסייה זו.

יעקב מרגי: גם לגבי הפיילוט, אפשר להסתתר מאחורי המילה הזאת, אבל אני אומר לכם שאדם הגון היה עושה פיילוט דווקא בפריפריה ולא במרכז הארץ.

משה גפני: בנות חרדיות שלומדות במרכז, לא זכאיות?

משה גפני: עובדים עלינו.

יעקב מרגי: הם כבר לא עובדים עלינו אלא עושים את זה בגלוי.

יעקב מרגי: את הבקשה לקיים דיון בוועדה קיבלתי ממספר רב של עובדי אגד.

לאה ורון: אתה מדבר על סניף אגד בעפולה?

יעקב מרגי: גם עפולה, גם ערד, גם מצפה.

יעקב מרגי: אני אסביר ואומר שזו רעה חולה שנכונה לגבי כל הקווים הלא רווחיים, ובכלל לגבי כל נושא ההפרטה באגד.

יעקב מרגי: בדרך כלל כשעשו הפרטה ולקחו לאגד קווים, ובמידה שהחברה שעומדת לזכות לא שותפה בחברה סמויה של אגד, אז קמה זעקה והתקיימו דיונים בכנסת עם לוביסטים.

יעקב מרגי: היום זה הולך לכל מאן דבעי, שרק יבוא וייקח.

יעקב מרגי: אני לוקח את המסמך של המרכז למחקר של הכנסת והם כותבים שלאגד יש 34 סניפי תפעול, אגד מפעילה את התחבורה הציבורית הגדולה בישראל ומספקת כשישים אחוזים מכלל שירותי התחבורה הציבורית במדינה.

יעקב מרגי: עד לפני ההפרטה לא התלוננתי על המונופול.

יעקב מרגי: בסך הכול רמת השירות הייתה טובה.

יעקב מרגי: לאגד יש עוד ארבע חברות בנות גלויות – אגד תשתית, אגד תיור ונופש, דרך אגד ואגד אחזקות.

יעקב מרגי: אגד תשתיות נבחרה במכרזים.

יעקב מרגי: אם נשקלל נגיע לכך ששמונים אחוזים מהתחבורה הציבורית בידיה.

יעקב מרגי: אגד מתנגדת להפריט קווים בערד, במצפה, ומשרד התחבורה נותן את זה בלי מכרזים כי אוטומטית בכל הפרטה נזרקות כמה משפחות ממעגל העבודה, ומדובר באותם נהגים שהיו שנים רבות על הכבישים, לפעמים גם נפצעו וחזרו לעבודה, לפעמים גם אולצו לעבוד 14 שעות בניגוד לחוק על-ידי חברת אגד.

יעקב מרגי: בעקבות המדיניות שהייתה לנו בקדנציה הקודמת – אותו שר אוצר שרוצה להיות ראש-ממשלה – אפשר למצוא היום נהג אגד מכובד עם שכר מינימום.

יעקב מרגי: כתוצאה מכך מגיעים גם נהגים אחרים.

גלעד ארדן: ההערה שלך הייתה על נתניהו?

יעקב מרגי: לא.

יעקב מרגי: שר אוצר שהיה לנו בקדנציה הקודמת והוא רוצה להיות ראש-ממשלה.

יעקב מרגי: תבדוק, אני לא יודע מי זה.

יעקב מרגי: כשאני מבקר מישהו, זה לא אומר שהשני יותר טוב.

יעקב מרגי: אני כרגע מבקר את ביבי.

גלעד ארדן: אני רק אומר שאתם מצטרפים לממשלות ולא דורשים לבטל, כתנאי להצטרפותכם, את ההפרטה והפגיעה הנוראית במשפחות של הנהגים והזריקה לרחוב.

גלעד ארדן: נוח לכם גם לשבת ואחרי כן גם לבכות את הבכי.

יעקב מרגי: לתקן את הנזקים של ביבי, יהיה רק אדם נאיבי שיחשוב שהוא יכול לתקן אותם.

יעקב מרגי: את הנזקים שביבי עשה אי אפשר לתקן.

לאה ורון: הגיעו אנשי האוצר.

יעקב מרגי: במאמר מוסגר.

יעקב מרגי: חברת מטרו דן בבאר-שבע – שזה לא נושא הדיון – רק לפני שבועיים נהג תחבורה ציבורית שעובר מבחנים של דרך ארץ, התנהגות ויחסי ציבור, תקף באגרופים קשיש בן שמונים, היכה אותו, פצע אותו, ולאותו קשיש יש רקורד במערכות הביטחון של המדינה, הוא אב וסב לנכדים, הוא עבר השפלה, נאלץ לעבור אשפוז ושוכב עד היום בבית שלו.

יעקב מרגי: התפלאתי לשמוע שאותו נהג עוד מועסק כנהג ומסכן את הציבור.

יעקב מרגי: ההפרטה הזאת היא אם כל חטאת.

יעקב מרגי: היה כאן דיון בשבוע שעבר וראינו כמה רגישה הוועדה הזאת לשבעים עובדים של רשות שדות התעופה.

יעקב מרגי: התקיים כאן דיון אדיר, טוב, מקצועי והגענו להבנות וגילינו את הרגישות כלפי משפחות העובדים.

יעקב מרגי: הנהגים האלה זועקים.

יעקב מרגי: אומרים שכל הפרטה כזו זורקת עוד עשרות נהגים אל מחוץ למעגל העבודה.

יעקב מרגי: זה לא חכמה להוריד את מחיר התחבורה בבאר-שבע.

גלעד ארדן: זאת חכמה גדולה מאוד.

גלעד ארדן: להוריד בחצי מחיר לכלל הציבור זו לא חכמה?

גלעד ארדן: בוודאי שזו חכמה.

יעקב מרגי: חכה עד סוף דבריי.

יעקב מרגי: לא חכמה להצליח להוריד את העלויות.

יעקב מרגי: הנהג שעבד במשרה מלאה ונותן לו שכר מינימום, מגיע עם רמת שירות גרועה, כי אם אתה משלם לנהג 4,000 שקלים לחודש הוא מגיע עם העומס הכלכלי מהבית.

יעקב מרגי: כל נהג חדש שנכנס לחברות האלה, אתם לא יודעים על איזה חוזה הוא חותם.

יעקב מרגי: על כל תקלה הוא משלם ולפעמים יש כאלה שנשארים עם חצי משכורת.

יעקב מרגי: אני רוצה לשמוע ממשרד התחבורה מדוע הקווים האלה מופעלים ללא מכרז.

גלעד ארדן: איזה קווים?

יעקב מרגי: אני מדבר על עפולה, על ערד ועל מצפה.

יעקב מרגי: הקווים שם הופרטו, רק תבוא ותיקח.

גלעד ארדן: יש סתירה בין דבריך לדבריו של חבר הכנסת גפני.

יעקב מרגי: מי שחושב שעל-ידי ההפרטה יחוסל המונופול בתחבורה הציבורית, הוא טועה.

יעקב מרגי: המונופול יחוסל כאשר יתנו לי, למשקיע, ליזם, להתמודד ביישוב שלך.

יעקב מרגי: משרד התחבורה רוצה תמלוגים, רוצה לקבל הכנסות, אבל אני רוצה שיהיה שירות לאזרח.

יעקב מרגי: אני רוצה שבדימונה ייכנסו שלושה זכיינים ונראה את טיב השירות, ונראה את המחירים יורדים, ונראה איך היא רמת השירות.

גלעד ארדן: ואם הם לא מעוניינים?

יעקב מרגי: תאמין לי, רק תפתח את זה.

יעקב מרגי: כבר אמרו לנו בהרבה תחומים שלא מעוניינים.

גלעד ארדן: אתה אומר שיש מקומות בהם לא עושים מכרז אלא נותנים למי שיש לו קשרים עם משרד התחבורה?

יעקב מרגי: ראשית, נותנים בלי מכרז.

גלעד ארדן: ברור לך שזה היה נפסל על-ידי בית המשפט.

גלעד ארדן: אם היה מישהו אחר שכן רוצה, ונתנו למישהו אחר בלי מכרז, היו פונים לבית המשפט.

גלעד ארדן: זה לא הגיוני מה שאתה אומר.

יעקב מרגי: זה לא יהיה.

יעקב מרגי: גם החברות האלה שניגשות, יש להן שותפות סמויה באגד.

יעקב מרגי: יש חברות בת שהן שותפות.

יעקב מרגי: יוצא שיש לך מונופול של אגד כמעט של שמונים אחוזים .

יעקב מרגי: אני אומר שלבטל את המונופול בתחבורה הציבורית, זה לאפשר לכמה זכיינים להיכנס לאותה עיר.

גלעד ארדן: נרשמו חברי כנסת, אבל מאחר וזמננו קצר אני שואל האם אתם רוצים לשמוע קודם את נציג משרד התחבורה, כך שנוכל לדעת את הפרטים?

שמואל הלפרט: אני צריך לצאת לדיון אחר על תוכנית ויסקונסין.

שמואל הלפרט: אני מקווה שאתה תקיים עוד ישיבה בנושא.

גלעד ארדן: ודאי שאני אקיים עוד ישיבה.

שמואל הלפרט: כי הייתי רוצה שנקיים דיון יסודי.

גלעד ארדן: אנחנו נקיים עוד ישיבה בנושא.

דב חנין: אני חושב שהדיון הזה הוא מאוד חשוב ואני אומר את הדברים כצרכן תחבורה ציבורית וגם כחסיד של תחבורה ציבורית.

דב חנין: אני חייב לומר להם שבמציאות שלנו אני חסיד ביקורתי של התחבורה הציבורית כי יש הרבה מאוד דברים שצריכים לשנות באופן יסודי.

דב חנין: נאמרו כאן דברים על-ידי שלושת חברי הכנסת שקדמו לי ואני מסכים אתם.

דב חנין: במידה רבה הקהל בתחבורה הציבורית היום הוא קהל שבוי.

דב חנין: אלה הם אותם אלה שאין להם את האופציה האחרת, אם אלה חרדים, או עניים, או תושבי ה פריפריה.

דב חנין: אין להם אופציה אחרת ולכן הם נוסעים בתחבורה הציבורית.

דב חנין: זו לא המציאות שאנחנו צריכים לחתור אליה כי בחברה מודרנית תחבורה ציבורית צריכה להיות הפתרון שהאדם, גם כשיש לו רכב פרטי, בוחר את הבחירה שלו בבוקר, הוא עולה על התחבורה הציבורית.

דב חנין: זה צריך להיות היעד שלנו.

דב חנין: יש לנו דרך ארוכה כדי להגיע לשם וצריך לעשות הרבה מאוד רציונאליזציה בתחבורה הציבורית, יש בעיה של מחירים בתחבורה הציבורית שאנשים לא יכולים לעמוד בהם, ואני בהחלט בעד הרחבת הפיילוט.

דב חנין: כפי שאמר חבר הכנסת גפני, יש עוד אוכלוסיות שזקוקות להנחה משמעותית בתחבורה הציבורית, הן זקוקות לתחבורה הציבורית וצריך לעודד אותן לנסוע בתחבורה הציבורית.

דב חנין: שילוב בין אמצעי התחבורה השונים חשוב מאוד.

דב חנין: עניין של צדק סביבתי וצדק בכלל.

דב חנין: יש אוכלוסיות שמאוד נזקקות לתחבורה הציבורית אבל הן מקבלות פחות מדיי שירותי תחבורה ציבורית.

דב חנין: האוכלוסייה החרדית היא דוגמה מובהקת.

דב חנין: אני מזמין את חברי הוועדה לנסוע בבני-ברק באיזה יום בצהרים או אחר-הצהרים כדי לראות איזו מצוקה איומה של התחבורה הציבורית.

דב חנין: האוכלוסייה הערבית בחלק מן המקומות אין לה אפילו את הזכות להצטופף בתחבורה הציבורית כי התחבורה הזו לא מגיעה אליה או מגיעה אליה לעתים נדירות.

דב חנין: מדובר דווקא באנשים שאין להם רכב פרטי, או נשים שמאוד נזקקות לתחבורה הציבורית כי אין להן רכב פרטי.

דב חנין: יש הרבה מה לשפר ולשנות בתחבורה הציבורית ואני מאוד בעד שהוועדה הזאת תקיים סדרת דיונים בנושא ותתמודד עם היבטים שונים של העניין.

דב חנין: לסיום דבריי אני רוצה לומר אמירה מאוד ברורה בגנות רעיון ההפרטה של התחבורה הציבורית.

דב חנין: לא צריך לנסות את זה.

דב חנין: כבר ניסו את זה בעולם והכישלונות מהדהדים.

דב חנין: הרכבת באנגליה – עשיתי את הפוסט דוקטורט שלי באנגליה – היא קטסטרופה.

דב חנין: אתה לא יכול אפילו לשלב בין קווי הרכבת השונים של החברות השונות ואין תיאום כי כל אחד עושה את מה שכדאי לו.

דב חנין: אני מדבר על הרכבת ולא על הרכבת התחתית שעדיין לא הופרטה.

דב חנין: המוני בית ישראל נוסעים לתורכיה ואני מציע לכם להגיע לתחנת אוטובוס באנטליה, תראו שבאותה שעה, 9:05 בבוקר, 15 אוטובוסים שכולם נוסעים לאותה עיר, איסטנבול, כי זה הקו הרווחי.

דב חנין: לעומת זאת תנסו להגיע אל הכפר שנמצא עשרים קילומטר מאנטליה, אין תחבורה ציבורית כי זה לא רווחי.

דב חנין: זה גם מה שיהיה אצלנו.

דב חנין: אם מערכת התחבורה תופרט, הפריפריה תסבול, קווים לא רווחיים ייעלמו וכולם יתחרו על הקו תל-אביב-ירושלים.

דב חנין: לכן הרעיון של ההפרטה בתחבורה הציבורית הוא רעיון לא מוצלח.

דב חנין: אני מציע שהוועדה תקיים בנושא הזה יום עיון, תשמע מומחים מהעולם, תשמע מהניסיון שנעשה במקומות אחרים, כי אפשר ללמוד מהם וחבל שאנחנו על בשרנו נלמד את מה שאחרים כבר למדו.

גלעד ארדן: אני מקבל את עמדתך.

גלעד ארדן: הנושא הזה הוא אכן מאוד חשוב.

גלעד ארדן: הוועדה לא נדרשה לנושא כי לא היו הצעות לדיון.

גלעד ארדן: אני אציע ליושב-ראש הוועדה לקיים סדרת דיונים בנושא כדי באמת להגיע למסקנות שמבוססות על ידע מעמיק יותר.

גלעד ארדן: אני מבקש לשמוע את נציג משרד התחבורה מר יהודה אלבז ומיד לאחריו מר לנגר ישלים את מה שמר אלבז יחסיר.

גלעד ארדן: מר לנגר, עלו טענות גם על הצפיפות, גם על זמן המתנה ממושך בחלק מהקווים שמשרתים את הציבור החרדי, עלו טענות על כך שאין הגבלה על מספר הנוסעים בעמידה.

גלעד ארדן: אני אשמח אם תתייחסו לנושא ואולי תוכלו לומר לנו, אם אתם יודעים, מה המצב במדינות אחרות בעולם כי זה חשוב לי לא רק בהיבט של הצפיפות אלא בהיבט הבטיחותי.

גלעד ארדן: הועלתה טענה של בעיה ליצור קווים ייעודיים נוספים שאתם ואגד, כל אחד טוען שהשני לא מעוניין בנושא.

גלעד ארדן: חבר הכנסת גפני העלה את הנושא של הפיילוט שכרגע עושים בקרב הסטודנטים ושאל מדוע לא עשו אותו מלכתחילה גם כלפי אוכלוסיות חלשות יותר בפריפריה וכלפי הציבור החרדי שחלק מבניו ובנותיו הצעירים והצעירות לומדים גם הם.

גלעד ארדן: אני ביקשתי להבין מדוע במכרזים שאתם מוציאים לתחבורה הציבורית, התשלום של הזוכים הוא על-פי תמלוגים קבועים ולא לפי אחוז ממספר הנוסעים.

יעקב מרגי: יש גם קווים שמוצעים ללא מכרז.

גלעד ארדן: נכון.

גלעד ארדן: טוען חבר הכנסת מרגי למסירת קווים במקומות כמו עפולה, דימונה וערד, ללא הוצאת מכרז.

יהודה אלבז: הועלו כאן הרבה נושאים ופרטים.

יהודה אלבז: חבר הכנסת הלפרט העלה מספר נושאים.

יהודה אלבז: לגבי כל הטענות על היעדר רמת שירות נאותה באגד לציבור החרדי, אני אומר שנעשים מאמצים רבים ודווקא אנחנו רואים בתקופה האחרונה רמת שיפור מסוימת אבל ברורה של השירות.

גלעד ארדן: באגף שלך יש אנשים שהולכים באופן סמוי לראות מה קורה שם?

גלעד ארדן: יהודה אלבז: ודאי.

גלעד ארדן: כמה אנשים כאלה מועסקים?

יהודה אלבז: אנחנו מעסיקים חברה פרטית לצורך כך והיא עורכת בדיקה.

גלעד ארדן: כלומר, הפריטו גם את בדיקת ההפרטה.

יהודה אלבז: החברה עושה בדיקת רמת שירות סמויה וגלויה בקווים ומדווחת לנו.

גלעד ארדן: מה היקף ההתקשרות עם החברה הזאת?

יהודה אלבז: לצערי הרב עקב העלות הגבוהה של העסקת כוח אדם אנחנו בודקים כיום כאחוז אחד בשנה של הנסיעות.

יהודה אלבז: זה מעט, אבל זה כלי מייצג ונותן תמונה מסוימת לגבי רמת השירות שניתנת.

יהודה אלבז: הבדיקה הזאת היא אקראית.

גלעד ארדן: אני מבקש שהמשרד שלכם יעביר לוועדת הכלכלה העתק של הדוח האחרון שנעשה בנושא.

יהודה אלבז: אין שום בעיה.

יעקב מרגי: היום התפרסמה כתבה על כך שאגד נקנסה.

יהודה אלבז: המקרה הזה של הקנס שהטיל בית המשפט על אגד בא בעקבות כתב אישום שאנחנו הגשנו נגד אגד, בעקבות תלונה של מתלונן.

יהודה אלבז: ראינו הצדקה בתלונה הזו והגשנו כתב אישום נגד אגד בבית המשפט, ובית המשפט אכן קנס את אגד.

יהודה אלבז: במקביל לפעולות מסוג זה, שמתבצעות נגד אגד, אנחנו משתמשים בממצאי הבקרה הטיפולית שלנו על מנת לקנוס את המפעילים באופן ישיר, ועושים זאת גם בהיעדר תלונה של הציבור.

גלעד ארדן: מה סדר גודל הקנסות?

יהודה אלבז: בממוצע אלף שקלים למקרה.

יהודה אלבז: אני יכול לומר שזה יכול להסתכם בעשרות אלפי שקלים בחודש לכל מפעיל.

גלעד ארדן: אפשר גם על זה לקבל ריכוז?

יהודה אלבז: אין שום בעיה.

יהודה אלבז: הקנסות הם אפקטיביים ואין ספק שהמפעילים נכנסים בהדרגה למשטר הקנסות והבקרה הטיפולית הזאת ורואים את השיפור המתמיד של המפעילים.

יהודה אלבז: ברגע שנכנסת הבקרה לתוך אשכול שמופעל על ידי המפעיל, אתה רואה שהמפעיל מתאמץ לשפר את השירות וכל הציבור נהנה מזה.

גלעד ארדן: מי שעושה את הבקרה, זו חברה פרטית.

גלעד ארדן: היא זכתה במכרז שלכם?

יהודה אלבז: כן.

יהודה אלבז: היא זכתה במכרז.

גלעד ארדן: ממתי החברה פועלת?

יהודה אלבז: כבר שלוש שנים.

יהודה אלבז: בהתחלה התחלנו עם המפעילים החדשים ולאט לאט הרחבנו את הפעילות הזאת על הקווים ההיסטוריים המופעלים על-ידי אגד ו-דן.

יהודה אלבז: אין ספק שממצאי הבקרה מעניינים.

יהודה אלבז: יש צורך לומר שבכלל רמת השירות הנצפית מהמפעילים החדשים לא נופלת מזו של המפעילים ההיסטוריים.

שמואל הלפרט: נעשית השוואה בין המחירים?

יהודה אלבז: אפשר לעשות זאת.

גלעד ארדן: יש ירידת מחירים במקומות בהם הופרטו קווים?

יהודה אלבז: בוודאי.

יהודה אלבז: בכולם.

יהודה אלבז: מספר הנוסעים עולה ורמת השירות משתפרת.

גלעד ארדן: יש לנו מסמך של הכנסת בו נאמר שכמות הנוסעים ירדה מ-700 מיליון בשנת 2000 ל-526 מיליון בשנת 2003, כאשר בשנת 2006 המספר צפוי לגדול ולהגיע ל-600 מיליון.

יהודה אלבז: באופן כלל ארצי הייתה ירידה דרסטית בתחילת שנת 2000 ומשנת 2000 עד 2004.

קריאה: מה הסיבה לכך?

יהודה אלבז: המשבר במשק, האינתיפאדה, התפוצצות אוטובוסים.

יהודה אלבז: אלף סיבות שגרמו לכך שמספר הנוסעים בתחבורה הציבורית הלך וירד.

יהודה אלבז: החל משנת 2005 הייתה בלימה של הירידה ואפילו התייצבות בשנת 2005.

יהודה אלבז: שנת 2006 מסתמנת כעלייה חזרה במספר הנוסעים, גם עקב היציאה מהמשבר הכלכלי.

יהודה אלבז: אין ספק שתרמה לכך העובדה שלא הייתה העלאה במחיר התחבורה הציבורית.

יהודה אלבז: בתמיכה אקטיבית של משרד האוצר שהסכים לכך לא הועלו המחירים אלא הם ירדו ואין ספק שזה גרם לעלייה במספר הנוסעים.

יהודה אלבז: דווקא באזורים שהופרטו, יש גידול במספר הנוסעים למרות המגמה הכללית של הירידה.

יהודה אלבז: משרד התחבורה יצא להכנסת תחרות בתחבורה הציבורית, וצריך להבין את הרקע ולדעת שאין פה הפרטה.

יהודה אלבז: אגד היא חברה פרטית.

יהודה אלבז: אין כאן מצב שבו המדינה מפריטה שירותים שניתנו בעבר על-ידה.

גלעד ארדן: היא חברה מסובסדת.

יהודה אלבז: חברה מסובסדת אבל פרטית.

יהודה אלבז: דן היא חברה פרטית.

יהודה אלבז: אנחנו מכניסים תחרות בענף, מכניסים מפעילים חדשים ומכניסים את הענף למשטר תחרותי, וכך צריך לומר.

יהודה אלבז: הניסיון הבריטי עמד לנגד עינינו ככישלון ההפרטה ואנחנו נזהרנו מלשפוך את התינוק עם המים ולא רצינו להרוס את התחבורה הציבורית.

יהודה אלבז: הלכנו להסדר של הכנסת תחרות הדרגתית.

יהודה אלבז: יש הרבה ביקורת על פעולה כזאת, אבל דווקא מתוך תחושת אחריות לציבור הנוסעים ובהתחשב בעובדה שיש ציבור גדול שאין לו דרך אחרת אלא לנסוע בתחבורה הציבורית, לא רצינו לעשות צעדים דרסטיים ועשינו צעדים מדודים של הכנסת תחרות באיטיות.

יעקב מרגי: זה שיבש כאשר אישרתם את חברות הבת של אגד ושל דן.

יהודה אלבז: אני יכול לומר שעד עכשיו 16 אחוזים מהפעילויות שבעבר הופעלו על-ידי אגד ו-דן, מופעלים היום על-ידי חברות חדשות.

גלעד ארדן: זה לא הקצב שנקבע בהחלטה.

אלכס לנגר: אני יותר בקי בפרטים.

אלכס לנגר: אנחנו הלכנו לשינוי מבני והכנסנו מפעילים נוספים לתחבורה הציבורית, לצד שני מפעילים מונופוליסטיים שפעלו עוד מלפני קום המדינה.

אלכס לנגר: את התהליך הזה עשינו תוך שמירה על יציבות.

אלכס לנגר: לא רצינו שתחת הדגל של התחרות יהיה הרס של מערכות קיימות בתחבורה הציבורית, מערכת סבורה שמשרתת מיליוני אנשים כל יום.

אלכס לנגר: לכן הגענו לתחרות בהסכמה עם המפעילים הקיימים.

אלכס לנגר: עשינו את זה בהסכמה ויש לנו הסכם מפורט שמפרט כל דבר ודבר במהלכי התחרות.

אלכס לנגר: לכן אנחנו נמצאים בתהליך הדרגתי וסוף שנת 2008 הוא תאריך היעד שנקבע גם ברמת ההסכם לכניסת המפעילים.

אלכס לנגר: היום כשלושים אחוזים מהשירותים של אגד וכ-25 אחוזים בידי דן ואנחנו לא צופים שינוי בעניין הזה.

אלכס לנגר: כלומר, יש פה תהליך מאוד מאוד זהיר ואיטי כי כאשר מחליפים מפעיל בתחבורה הציבורית ומדברים על מערכת של משהו בין שישים למאה אוטובוסים, צריך לדעת שזו מערכת מאוד מורכבת עם הרבה פעילויות ועם הרבה נוסעים, ואנחנו לא רוצים לפגוע בנוסעים אלא רק לשפר את מצבם.

גלעד ארדן: אתם בפיגור.

אלכס לנגר: לא, אנחנו לא בפיגור אלא פועלים לפי התוכנית.

גלעד ארדן: 16 אחוזי תחרות, זה עומד בלוח הזמנים?

אלכס לנגר: כן.

אלכס לנגר: במהלך 2007 נשלים את כל המכרזים ועד סוף 2008 המפעילים ייכנסו.

גלעד ארדן: אם כן, בסוף שנת 2008 כשלושים אחוזים יהיו בתחרות.

אלכס לנגר: כן.

אלכס לנגר: זה בדיוק מסכם את היעד שלקחנו על עצמנו, מה עוד שהוא נעשה בהסכם ואף צד לא יהיה מופתע.

אלכס לנגר: ללא ספק היו ויכוחים כיצד זה ייעשה, אבל בסופו של דבר הגענו להסכמות וזאת הדרך הנכונה לעשות זאת.

אלכס לנגר: אני לא חושב שאפשר היה לעשות זאת בתהליך אחר.

אלכס לנגר: התהליך הזה הוא תהליך של מכרזים.

אלכס לנגר: חילקנו את הארץ למשהו כמו שישים אשכולות כאשר בכל אשכול יש תהליך תחרותי של מכרז שכבר דיברתם על הרציונאל שלו.

גלעד ארדן: לא מעניין אותנו איך נעשה ההליך.

אלכס לנגר: בעיקרון התהליך הוא תמיד תחרותי.

גלעד ארדן: בכל מקום בו הייתה בלעדיות של אגד, יתאפשר להתמודד על הפעלת התחבורה הציבורית ויתקיים מכרז.

גלעד ארדן: בכל המקומות.

אלכס לנגר: בקטעים מסוימים אנחנו הוספנו קווים לאשכולות ללא מכרז.

אלכס לנגר: כלומר, באזור גיאוגרפי שבו יש זכיין.

אלכס לנגר: תהליך המכרזים על אשכולות היה על קווים בודדים ולכן באזור גיאוגרפי שבו החלטנו לעבות את אותו אשכול כדי לחזק אותו, כדי לעשות שכל תחבורתי, הוספנו את הקו הזה ללא מכרז.

אלכס לנגר: היו מקרים כאלה.

גלעד ארדן: למה זה ללא מכרז?

אלכס לנגר: כי יש לנו כבר זכיין שם.

אלכס לנגר: אותו זכיין שיושב באזור הגיאוגרפי הזה, הוא מקבל את הקו באותם תנאים שהוא הציע במכרז שלו.

יעקב מרגי: אותו זכיין ייתן לחברת בת של אגד.

גלעד ארדן: לפי מה שאומר מר לנגר, אותו זכיין שממילא מפעיל באותו אזור, הוא נותן לו קו באותם תנאים.

אלכס לנגר: בנוסף, יש אשכולות בהם אגד יעביר ישירות לחברת הבת שלו אשכולות פעילות.

אלכס לנגר: זה משהו שהוא בנוסף למפעילים האחרים.

אלכס לנגר: אגד עושה שינוי מבני וחלק מהפעילות שלו הוא מעביר ללא מכרז לחברת הבת שלו.

אלכס לנגר: לכן ההצגה כאילו אנחנו מוסרים קווים ללא מכרז, היא הצגה חלקית.

יעקב מרגי: אגד ייתן את הזיכיון לחברת בת שלו.

אלכס לנגר: זה לא תהליך של חלק מהמכרזים.

יעקב מרגי: אם אגד זכה בערד ואני מוסר עוד קו לחברה של אגד באותו מקום, זה מונופול.

אלכס לנגר: זה לא המקרה.

אלכס לנגר: ממש לא.

אלכס לנגר: לפי החוק, הקצאת קווים בתחבורה הציבורית לא טעונה מכרז.

אלכס לנגר: אנחנו לקחנו על עצמנו את המכרזים והקמנו ועדת מכרזים, וזו ועדת מכרזים בי ן-משרדית.

גלעד ארדן: זה לא מדויק.

אלכס לנגר: זה מדויק לחלוטין.

אלכס לנגר: על משרד התחבורה חלים כללים גם אם אין מכרז, כללים של שקיפות, של שוויונית וכולי, זה נכון, אבל אנחנו לקחנו על עצמנו ללכת למכרזים.

אלכס לנגר: לכן יש ועדת מכרזים שיושבים בה יועצים משפטיים גם של משרד התחבורה, גם של משרד האוצר וגם יועץ פרטי וכולם מלווים את התהליך הזה שהוא תהליך שקוף.

אלכס לנגר: זה לגבי התחרות.

משה גפני: אתה מרוצה מההפרטה?

משה גפני: מהתהליך?

אלכס לנגר: כן.

גלעד ארדן: אתה הקשבת לשר התחבורה השבוע?

יעקב מרגי: משרד התחבורה מקבל תמלוגים, ואם זה כך, למה שלא יהיה מרוצה?

אלכס לנגר: הקשבתי לשר התחבורה ואני לא מוצא בעיה שתהיה בדיקה.

גלעד ארדן: השר אומר שההפרטה נכשלה ואתה אומר שהיא הצליחה.

אלכס לנגר: כל אחד ונקודת המבט שלו.

אלכס לנגר: אני חושב שהמדדים מדברים בפני עצמם.

אלכס לנגר: אני אשמח אם זה ייבדק.

אלכס לנגר: אם יש טענות, שייבדקו הדברים ביסודיות ולא יסתמכו על מישהו שהוא לא אובייקטיבי.

אלכס לנגר: לגבי החרדים.

אלכס לנגר: האוכלוסייה החרדית מרבה להשתמש בתחבורה הציבורית וזו אוכלוסייה מאוד חשובה אצלנו.

אלכס לנגר: משקיעים הרבה מאמץ על מנת לעמוד לשרותה של האוכלוסייה הזו ולהתאים את השירות לצרכיה.

אלכס לנגר: אני לא אומר שאין בעיות, ואני לא חושב שאין חבר כנסת מהמגזר החרדי שלא מכיר את כל הפקידים של אגף התחבורה הציבורית ומלווה אותנו בתהליך הזה.

אלכס לנגר: על האוכלוסייה הזו עוברים תהליכים אורבאניים מאוד אינטנסיביים, כאשר חלקם עברו לגור בערי שינה של הערים הגדולות.

אלכס לנגר: אנחנו השקענו הרבה מאמץ ועדיין משקיעים אותו כדי לשפר את השירות.

אלכס לנגר: אני יודע שעוד לא השלמנו את המלאכה.

אלכס לנגר: לגבי הסטודנטים.

אלכס לנגר: התחלנו תהליך שצריך להבין שהמהלך עם הסטודנטים הוא לא מהלך שנבע משיקולים חברתיים או סוציאליים אלא הוא מהלך שנבע מהרצון שלנו לנסות להשפיע או לבחון את היכולת שלנו להשפיע על אוכלוסייה שניתן עדיין להשפיע על הרגלי הנסיעה שלה.

אלכס לנגר: אנחנו חשבנו שאם נציע כמו בעולם הגדול תוכניות אטרקטיביות לסטודנטים, אנחנו נצליח להשפיע על הרגלי הנסיעה שלהם.

קריאה: מדובר על כל הסטודנטים?

אלכס לנגר: אי אפשר להחיל את זה על כל הסטודנטים.

אלכס לנגר: אנחנו יצאנו לפיילוט בעניין הזה ואני מזכיר שזה רק פיילוט.

אלכס לנגר: לא כל הסטודנטים מקבלים הנחות אלא רק חלקם.

אלכס לנגר: מטרתו של הפיילוט הזה הייתה להראות שאפשר להגדיל את מספר המשתמשים בקבוצת הסטודנטים בעניין של גמישות הביקוש.

אלכס לנגר: אנחנו מקווים שיש גמישות ושנצליח להוכיח את זה.

אלכס לנגר: שכנענו את משרד האוצר ללכת אתנו למהלך כזה.

אלכס לנגר: אני מקווה שאם נצליח להוכיח למשרד האוצר שהגדלנו את מספר המשתמשים בתחבורה הציבורית בקרב האוכלוסייה הזאת, הם ילכו אתנו הלאה למהלך שיכיל את כל אוכלוסיית הסטודנטים.

אלכס לנגר: אם היינו באים עם הצעה לתת הנחה לכולם, אני מניח שלא היינו מקבלים.

אלכס לנגר: הצלחנו לשכנע את משרד האוצר שאם נוכיח בפיילוט הצלחה – והבאנו דוגמאות מהעולם, כאשר גם בארצות-הברית וגם באירופה עושים מהלכים דומים – נוכל להרחיב את זה.

גלעד ארדן: אני מניח שהפיילוט כאשר הוא נקבע לתקופה של שנה, זה לא משהו מדעי שמישהו אמר שרק בשנת שימוש ניתן לשנות את ההרגלים.

גלעד ארדן: אני יכול להבין את תחושת אי הצדק של ציבורים גדולים, למשל תלמידי המכללות, או תלמידים ותלמידות במגזר החרדי.

גלעד ארדן: דרך אגב, גם במגזר החרדי יש אנשים שאולי ירכשו רכב פרטי.

גלעד ארדן: נכון שאצלם, בגלל הבעיות הכלכליות יש שימוש גבוה יותר, אבל זה לא אומר שהמדינה צריכה בגלל זה לנצל או לחשוב שהם קהל שבוי ולכן אצלם אין צורך לעודד את השימוש בתחבורה הציבורית.

גלעד ארדן: אולי אפשר לשקול לקצר את משך הפיילוט ולהרחיב את בסיס המשתמשים בדור הצעיר במדינת ישראל.

גלעד ארדן: אז זה פחות יזעק לשמיים.

גלעד ארדן: אני יכול להבין את התחושות, וגם אתה בטח יכול להבין, כי כאן לא מדובר על פיילוט לחודש-חודשיים אלא מדובר בפיילוט לשנה שלמה.

גלעד ארדן: זאת איזושהי העדפה של ציבור שלם בלי סיבה אמיתית נראית לעין, כי מהבחינה הכלכלית-חברתית הם אפילו במצב קשה יותר מחלק מהסטודנטים בערים הגדולות.

אלכס לנגר: אני מודה שאני מסתכל על זה בדיוק הפוך ממך.

אלכס לנגר: זה בא מהגישה לנושא.

אלכס לנגר: אני חושב שצריך לעודד את הנוסעים בתחבורה הציבורית, את המשתמשים הקבועים ולא את המשתמשים הרנדומאליים.

גלעד ארדן: אתם מעודדים לא את המשתמשים הקבועים.

אלכס לנגר: הגישה שלי אומרת שסטודנט צריך לתת לו הנחה רק בתנאי שהוא מתחייב לתקופה ארוכה להשתמש בתחבורה הציבורית.

אלכס לנגר: הסטודנט לא יכול לעלות לאוטובוס ולבקש כרטיס הנחה, אבל הוא יכול לקנות מנוי לתקופה של סימסטר או שנה.

אלכס לנגר: על-מנת לבצע סקרים של לפני ואחרי, צריך זמן שעובר על מנת לחקור את ההתנהגות של הסטודנטים ולראות מה קרה בפועל.

משה גפני: כשעושים את הפיילוט הזה בעולם לא משתפים את התלמידות של התיכונים החרדים בארצות-הברית או באירופה?

אלכס לנגר: אני לא יודע.

משה גפני: אתה בעל הבית של הציבור החרדי בתחבורה.

משה גפני: אתה מדבר על סטודנטים, ולמה אתה לא מדבר על הסטודנטים החרדים?

משה גפני: הם הקליינטים הכי גדולים שלך.

שמואל הלפרט: אם זה היה קורה בארצות-הברית, היינו מזעזעים את הכנסת.

אלכס לנגר: אין לי ספק שאם הניסוי הזה יצליח, הוא יורחב.

אלכס לנגר: אין לי ספק שהוא יורחב כי זה אינטרס של המדינה.

קריאה: ברגע שאתה מוכיח שעל-ידי הפחתה משמעותית במחיר אתה מגיע לתוצאות תחבורתיות, אני בטוח שזו השקעה כדאית.

משה גפני: למה הבת החרדית שלומדת בעל-תיכון, היא לא סטודנטית?

משה גפני: למה היא לא בפיילוט?

גלעד ארדן: יש נקודה שלא התייחסת אליה, וזה הגבלה על מספר הנוסעים בעמידה.

גלעד ארדן: האם יש או אין הגבלה כזאת בישראל?

גלעד ארדן: האם יש הבחנה בין אגד לחברות הפרטיות?

גלעד ארדן: והאם אתם יודעים מה המצב במדינות אחרות?

אלכס לנגר: בנושא הזה אנחנו נוהגים כמו שנוהגים באירופה.

אלכס לנגר: כל תקני התחבורה הציבורית, האוטובוסים שלנו, לקוחים מהתקן האירופי.

גלעד ארדן: זה לא מדויק, לפחות בנושאים אחרים שהוצגו כאן.

אלכס לנגר: לנו יש עניין שהמפעילים שלנו ייסעו באוטובוסים מהמדף האירופי.

אלכס לנגר: אנחנו לא מגבילים את מספר הנוסעים.

גלעד ארדן: לא בפרטיים ולא באגד.

אלכס לנגר: לא באף אחד.

אלכס לנגר: באוטובוסים בתחבורה הציבורית ואני מדבר רק על התחבורה הציבורית ולא על נסיעות מיוחדות.

אלכס לנגר: גם בתחבורה הציבורית יש נישות, כמו נסיעות בין-עירוניות ארוכות, שם אנחנו כן מגבילים.

אלכס לנגר: אני מדבר על תחבורה עירונית, ואני מדגיש, עירונית.

גלעד ארדן: בנסיעות הבין-עירוניות יש הגבלות?

אלכס לנגר: יש הגבלות.

אלכס לנגר: בתחבורה העירונית אין הגבלה.

אלכס לנגר: אנחנו חושבים שזה לא נכון להגביל.

אלכס לנגר: זה לא מוגבל בשום מקום בעולם שאני יודע עליו.

אלכס לנגר: אני חושב שתמיד זה צריך להישאר לשיקול דעתו של הנהג שמחליט מתי אי אפשר לצופף יותר את הנוסעים.

אלכס לנגר: קודם כל, ההבחנה היא לא מעשית.

אלכס לנגר: אני רוצה לראות מישהו מצליח לספור את הנוסעים באוטובוס דו-מפרקי בבוקר העמוס לירושלים.

אלכס לנגר: מעבר לבעיה הטכנית של הספירה, יש גם בעיה שהאוטובוס בשעות שיא, יש נוסעים שממתינים וחייבים להגיע בזמן, ואני לא חושב שהם היו רוצים להיות מטרה לזה שהאוטובוס מלא.

גלעד ארדן: זה לא שיקול.

גלעד ארדן: השיקול הוא שיקול בטיחותי.

ערן היימר: השאלה לגבי התמלוגים.

ערן היימר: כאשר אתה מוציא למכרז אשכול מסוים, צריך לבדוק את הפרמטרים הכלכליים כי יכול להיות שהקו מאוד רווחי ומכניס הרבה כסף לזכיין.

ערן היימר: אז אתה בוחן איך לחלק את הכסף.

ערן היימר: בכל מקרה, תמיד האזרח נהנה כי תמיד המחיר לאזרח יורד.

ערן היימר: יכול להיות שיש עוד שארית והשארית הזאת יכולה או להישאר אצל הזכיין או לבוא אלינו ולשמש לטובת סבסוד אשכולות אחרים.

ערן היימר: יכול להיות שאשכול אחר הוא מפסיד והזכיין שיזכה בו יצטרך לקבל סובסידיה, גם אם הוא פרטי.

גלעד ארדן: באופן עקרוני, אם הזכיין משלם לכם לדוגמה אחוז מההכנסות שלו, מכמות הנוסעים, ככל שיהיו לו יותר נוסעים והשירות שלו יהיה טוב יותר, ההכנסות תגדלנה.

גלעד ארדן: תמלוגים קבועים זה משהו שגם בזמנים קשים, והוא צריך לשלם סכומים קבועים, יכול לפגוע ברמת השירות.

ערן היימר: יש מאזן של אינטרסים.

ערן היימר: אם יש אשכול מאוד רווחי, יצטרך הזכיין לשלם לי עשרה שקלים על כל נוסע, ואז מה תהיה המוטיבציה שלו?

גלעד ארדן: לגבי הפיילוט.

גלעד ארדן: אתה יכול לומר לנו מה העלות?

גלעד ארדן: עשיתם בדיקה כזאת בעבר לפני שהחלטתם על איזה ציבורים להחיל אותו?

גלעד ארדן: מסתבר כאן שבניגוד למה שנאמר, כנראה ששר התחבורה ידע והלך במיוחד לאוכלוסיות האלה.

ערן היימר: מטרת הפיילוט היא להביא אוכלוסייה שלא נוסעת בתחבורה הציבורית.

גלעד ארדן: הבנתי.

גלעד ארדן: לא בדקתם.

קריאה: זה לא בחינם.

גלעד ארדן: מדובר על ארבעים עד חמישים אחוזים, ובשונה ממה שכתבתם במסמך שלכם, מספר הסטודנטים בפריפריה נמצא בעלייה מאוד גדולה.

גלעד ארדן: יש לי פה דוח שבדרום הוא מגיע ללמעלה מ-15 אחוזים מציבור הסטודנטים בארץ כי מדובר באשקלון, באר-שבע, ספיר וכולי.

גלעד ארדן: אתם התמקדתם באזור מסוים.

קריאה: השאלה אם היית משנה את ההרגלים שלך בשביל חודשיים הנחה.

גלעד ארדן: הרעיון הוא להרגיל אותך לעתיד.

גלעד ארדן: לך אין שום ידע מקצועי לומר לי שאני ארכוש בחצי שנה או בשנה הרגלים לעתיד, כמו שאני לא יכול לומר לך.

גלעד ארדן: אין לכם שום משהו מדעי, פסיכולוגי, התנהגותי בנושא הזה שביצעתם עליו את הפיילוט.

גלעד ארדן: מר לנגר, האם יש לכם חוות דעת פסיכולוגית שבשנה אדם מבסס הרגלי נסיעה לחיים שלו?

גלעד ארדן: מישהו קבע שצריך שנה לעניין הזה?

גלעד ארדן: האם יש לכם חוות דעת מקצועית שאדם שאמון על התנהגויות של בני אדם שאמר שצריך שנה כדי לרכוש התנהגות לנסיעה בתחבורה הציבורית.

גלעד ארדן: יש או אין?

אלכס לנגר: אין.

גלעד ארדן: אם כן, באותה מידה אפשר לעשות את הפיילוט לחצי שנה ואז להסיק מסקנות.

אלכס לנגר: אני מפנה את תשומת לב היושב-ראש שאנחנו עשינו מאמץ לעשות פיילוט מקצועי כדי לשכנע את מי שיושב על המשאבים, משרד האוצר.

אלכס לנגר: רצינו לשכנע אותו שאכן הגענו להישג אמיתי.

אלכס לנגר: לא היה כאן תרגיל ביחצנות.

אלכס לנגר: רצינו להרכיב את מעגל הנהנים מהנחות, ותראה מה הקמנו על עצמנו.

משה גפני: עשיתם לא נכון.

משה גפני: עשיתם אפליה פסולה.

אלכס לנגר: לא עשינו שום אפליה.

אלכס לנגר: עשינו פיילוט עם מטרה.

גלעד ארדן: אם אני היום סטודנט במכללת יזרעאל, אני עותר היום לבג"ץ נגד משרד התחבורה.

גלעד ארדן: יהיה לי את הפרוטוקול עם דבריך שאין לך פסיכולוג שאמר שצריך שנה, ואני שואל למה זה פיילוט ואומר שזו הטבה כאשר העדיפו ציבור כזה על פני ציבור אחר שלא בהכרח הוא חלש יותר או חזק יותר.

יעקב כהן: אנחנו צריכים לקיים עוד דיון בנושא.

גלעד ארדן: אמרתי שיתקיים דיון נוסף.

יעקב כהן: אני לא רוצה לחזור על דברים שנאמרו, אבל אני חייב לומר שהמצב בתחבורה הציבורית הוא בלתי סביר ולא יכול להימשך.

יעקב כהן: לי יש את הרושם שלראשי התחבורה הציבורית יש רצון טוב וכאשר מטלפנים אליהם, הם משתדלים.

יעקב כהן: אני מאשים אותם בהטרדה.

יעקב כהן: לא יכול להימשך מצב שאני אקבל טלפונים שלוש פעמים ביום, ב-12 בלילה, שעתיים לפני כניסת השבת, ואומרים לי שאנשים מחכים שעות לאוטובוס וכולי.

יעקב כהן: הנושא הזה צריך להסתיים.

יעקב כהן: דיברו כאן על הנסיעה בעמידה.

יעקב כהן: אני רוצה לומר לראשי אגד שאתם משחקים בזמן שאול.

יעקב כהן: גם הבנקים חשבו שהם יכולים לעשות מה שהם רוצים, אבל חבר הכנסת ארדן הציע הצעת חוק וזה נגמר.

יעקב כהן: עכשיו הוא יתלבש עליכם וגם זה יסתיים כך שלא תוכלו לקחת נוסעים בעמידה.

יעקב כהן: כמו שאתם רואים אותו, הוא יושב בשקט, אבל הוא יוצא לעבודה.

יעקב כהן: אמר כאן מישהו שבנסיעה העירונית לא קיימת בעיה של בטיחות, אבל אני מתפלא.

יעקב כהן: יושב כאן היושב-ראש שלנו והוא עוסק בנושא הבטיחות והוא אומר שלא רק שאסור לעמוד אלא אסור לשבת ללא חגורה.

יעקב כהן: בתחבורה הציבורית לוקחים ילד בן שש, וצריך לחגור אותו.

יעקב כהן: אוטובוס שמסיע ילדים, צריך שלושת-רבעי שעה רק לחגור אותם.

גלעד ארדן: ילד עלה לאוטובוס שמסיע ילדים, הוא צריך לשבת חגור.

גלעד ארדן: אם כתוב שזה קו 2, הוא יעמוד וזה בטיחותי.

יעקב כהן: הוא יעמוד וזה בטיחותי.

משה גפני: אישרנו את זה משום שפחדנו ציבורית.

יעקב כהן: אני הגשתי הצעת חוק.

יעקב כהן: אתה אומר שכאשר האוטובוס מלא אי אפשר להשאיר את הנוסע בחוץ, אבל אני לא חושב שהוא צריך לשלם.

גלעד ארדן: לפי מה שאתה אומר, יעלו אנשים ויאמרו שהם לא רוצים לשבת אלא לעמוד, כך שהם לא יצטרכו לשלם.

יעקב כהן: מי שנוסע מקריית שמונה לתל-אביב, לא ישלם חמישים אחוזים אלא ישלמו לו מאה אחוזים.

יעקב כהן: לא יכול להיות שהוא ישלם חמישים שקלים אלא צריך לשלם 400 שקלים, מי שנוסע שלוש שעות.

יעקב כהן: אני רוצה להתמקד בעוד נושא.

יעקב כהן: יש את הכרטיס חופשי-חודשי.

יעקב כהן: לדעתי במצב המצוקה הכלכלי אנחנו חייבים לתת בכל הקווים.

יעקב כהן: יש אנשים שהם במצוקה, יש אנשים שנוסעים לעבודה והם צריכים לנסוע כל יום לירושלים מחיפה, והם צריכים לקבל חופשי-חודשי חינם.

יעקב כהן: לדעתי סך הכול התחבורה הציבורית תרוויח מזה.

יעקב כהן: היום אותו אדם נוסע עם חבר שלו, הוא נוסע בטרמפים, הוא נוסע בטנדרים של החאפרים.

יעקב כהן: אם ניתן את זה מסודר בהנחה, התחבורה הציבורית תצא נשכרת.

יעקב כהן: לגבי האנשים קשי היום צריך להוריד את המע"מ בתחבורה הציבורית.

אלכס לנגר: אני יודע שאתם עושים את הפיילוט ואני כבר שאלתי את השר מתי אתם מרחיבים, ואני יודע שאתם דנים בזה כבר עכשיו.

אלכס לנגר: לא יכול להיות שנוצר מצב בו סטודנט אחד מקבל את ההנחה של חמישים אחוזים והסטודנט השני לא מקבל ושניהם נוסעים באותו קו.

אלכס לנגר: שני סטודנטים נוסעים באותו קו ורק האחד מקבל את ההנחה.

אלכס לנגר: לפחות באותו קו תיתנו את ההנחה לכל הסטודנטים.

גלעד ארדן: יש סטודנט שלומד באוניברסיטה העברית והוא מקבל, ואילו הסטודנט שלומד במכללה לא מקבל.

יהודה אלבז: הבעיה נובעת מארגון הסטודנטים.

ירון שרעבי: הייתי רוצה לחדד את עמדתו של שר התחבורה כפי שעלתה כאן.

ירון שרעבי: השר אמר שאנחנו רוצים לראות כמה שיותר מעבר של אנשים שנוסעים בתחבורה הציבורית.

ירון שרעבי: זה משותף לכולנו ואנחנו צריכים להבין את זה, במיוחד אתה, חבר הכנסת ארדן, שמייצג את הבטיחות בדרכים.

ירון שרעבי: אנחנו חושבים שצריך לטפל בנושא הזה כי זה יוריד את העומס מהכבישים.

ירון שרעבי: מה שהשר התכוון ביחס לרפורמה, שזו באמת רפורמה מורכבת שהצליחו להכניס אותה לביצוע, ועל זה מגיע יישר כוח למשרד התחבורה, שהרפורמה לא צלחה, כי את זה אנחנו מבינים מזרם של פניות מהציבור שכותב לשר.

ירון שרעבי: הפנייה מתבססת על הפרמטר הזה של שביעות הרצון של הציבור.

ירון שרעבי: מה שהשר מבקש לעשות זה להקים ועדה ציבורית שתבדוק את הפרמטר הזה של השירות לנוסע.

גלעד ארדן: אומר מר לנגר שכבר שלוש שנים יש חברה שבודקת את השירות, את העומס וכולי.

גלעד ארדן: קחו את הממצאים של החברה ותעשו השוואות.

ירון שרעבי: היה יום התחבורה הציבורית שרובכם הייתם בו.

ירון שרעבי: כל מי שעוסק בנושא הזה, יודע שזה נושא מאוד מסובך וכי יש עוד רכיבים שצריך לתת עליהם את הדעת.

ירון שרעבי: זה שיש חברה פרטית שבודקת, זה דבר חשוב, אבל צריך לעשות תכנון של כל הנושאים.

ירון שרעבי: לגבי הנושא של הפיילוט לסטודנטים שהשר מעורב בו ברמה האישית והוא מוכן להרחיב ככל האפשר את הניסוי הזה, גם כן מתוך האינטרס המשותף של כולנו להעביר כמה שיותר נוסעים לשימוש בתחבורה הציבורית.

ירון שרעבי: אנחנו צריכים לתת הזדמנות לתוכנית הזאת ולא כדאי שנצא עם הצעת החלטה שמתנגדת לצורה בה הפיילוט מתקיים.

ירון שרעבי: צריך לברך על מה שקורה ועל הצעדים הראשונים שנעשו.

קריאה: מתי יהיו לכם מסקנות?

ירון שרעבי: יש ממצאים ראשוניים.

יהודה אלבז: התקבלנו מסקנות ראשוניות.

קריאה: אין שום מכרז לפיילוט.

גלעד ארדן: יועץ השר ביקש להוסיף שבמסגרת הפיילוט למעלה מחמישים אחוזים מציבור הסטודנטים במדינת ישראל כן נהנים מההטבה.

גלעד ארדן: זה נרשם בפרוטוקול.

גלעד ארדן: השאלה שלי היא לגבי הבדיקות של החברה הפרטית.

גלעד ארדן: האם הבדיקות מתבצעות רק על המפעילים החדשים או גם על חברת אגד?

יהודה אלבז: גם על חברת אגד.

גלעד ארדן: אני רוצה להתנצל בפני כל מי שלא הספיק לדבר היום.

גלעד ארדן: בזמן הקרוב אנחנו נקיים עוד דיונים בנושא הזה, ואני מתחייב על כך.

גלעד ארדן: אני רוצה להעלות הצעת החלטה אחת להצבעה בקשר לנושא הפיילוט שחבר הכנסת גפני יזם את הדיון וביקש להעלות אותה.

גלעד ארדן: ועדת הכלכלה קיימה דיון בנושא הנחות לסטודנטים בתחבורה הציבורית – היקף הניסוי.

גלעד ארדן: הוועדה מברכת על תחילת התהליך של הנחות משמעותיות בתחבורה הציבורית המעודד את הנסיעה בתחבורה זו, מוזיל באופן משמעותי את המחירים ללומדים ומפחית כתוצאה מכך את תאונות הדרכים.

גלעד ארדן: הוועדה הביעה תמיהה על כי ניסוי זה נעשה רק לסטודנטים באוניברסיטאות במרכז הארץ ולא נעשה כלפי סטודנטים בפריפריה ובערי הפיתוח, ועל כך שהממשלה לא החילה את הניסוי גם בקרב תלמידים ותלמידות במוסדות החרדיים המקבילים.

גלעד ארדן: הועדה דורשת ממשרדי האוצר והתחבורה להרחיב את הניסוי לסטודנטים בפריפריה ולתלמידים במוסדות התורניים, העל-תיכוניים והמכללות.

גלעד ארדן: מי בעד הצעת ההחלטה?

גלעד ארדן: מי נגד?

גלעד ארדן: ההצעה אושרה פה אחד.

גלעד ארדן: תודה רבה.

גלעד ארדן: אני נועל את הישיבה.